CELEX: 32021R1761
Language: sl
Date: 2021-10-05 00:00:00
Title: Izvedbena uredba Komisije (EU) 2021/1761 z dne 5. oktobra 2021 o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale, najmanjše morske globine in prepovedi ribolova v zaščitenih habitatih za obalne potegalke, ki lovijo v teritorialnih vodah Hrvaške

6.10.2021   
               
               
                  SL
               
               
                  Uradni list Evropske unije
               
               
                  L 353/6
               
            
         IZVEDBENA UREDBA KOMISIJE (EU) 2021/1761
         z dne 5. oktobra 2021
         o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale, najmanjše morske globine in prepovedi ribolova v zaščitenih habitatih za obalne potegalke, ki lovijo v teritorialnih vodah Hrvaške
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (1) ter zlasti člena 4(5) in člena 13(5) in (10) Uredbe,
         ob upoštevanju naslednjega:
         
                     (1)
                  
                  
                     Komisija je 22. oktobra 2018 sprejela Izvedbeno uredbo (EU) 2018/1586 (2) o uvedbi odstopanja od člena 4(1), prvi pododstavek, in člena 13(1), prvi pododstavek, Uredbe Sveta (ES) št. 1967/2006 glede najmanjše oddaljenosti od obale, najmanjše morske globine in prepovedi ribolova v zaščitenih habitatih za obalne potegalke, ki lovijo v teritorialnih vodah Hrvaške. Odstopanje se je nanašalo na uporabo tradicionalnih obalnih potegalk „girarica“ in „migavica“ za ribolov girice (Spicara smaris) ter uporabo tradicionalne obalne potegalke z velikimi mrežnimi očesi „šabakun“ za ribolov gofa (Seriola dumerili) in tradicionalne obalne potegalke „oližnica“ za ribolov malega gavuna (Atherina boyeri) znotraj teritorialnih voda Hrvaške. To odstopanje preneha veljati 26. oktobra 2021.
                  
               
                     (2)
                  
                  
                     Komisija je 22. marca 2021 od Hrvaške prejela zahtevek za podaljšanje navedenega odstopanja glede uporabe tradicionalne obalne potegalke „oližnica“ za ribolov malega gavuna (Atherina boyeri) in tradicionalnih obalnih potegalk „girarica“ in „migavica“ za ribolov girice (Spicara smaris) znotraj teritorialnih voda Hrvaške. Hrvaška je z istim zahtevkom zahtevala podaljšanje odstopanja od člena 4(1), prvi pododstavek, Uredbe (ES) št. 1967/2006 v zvezi s tradicionalnima obalnima potegalkama „girarica“ in „migavica“ za ribolov girice (Spicara smaris).
                  
               
                     (3)
                  
                  
                     Hrvaška je predložila posodobljene informacije in tehnične utemeljitve za obnovitev navedenega odstopanja.
                  
               
                     (4)
                  
                  
                     Hrvaška je 15. septembra 2021 z ministrskim odlokom (3) v skladu s členom 19(2) Uredbe (ES) št. 1967/2006 sprejela načrt upravljanja (v nadaljnjem besedilu: hrvaški načrt upravljanja).
                  
               
                     (5)
                  
                  
                     Zahtevek zadeva ribolovne dejavnosti, ki jih je Hrvaška že dovolila, in zajema plovila, ki so v tej vrsti ribištva izkazano prisotna več kot pet let in izvajajo hrvaški načrt upravljanja.
                  
               
                     (6)
                  
                  
                     Zahtevek zajema 71 plovil, navedenih v hrvaškem načrtu upravljanja, ki ureja delovanje obalnih potegalk v hrvaških teritorialnih vodah, hrvaški načrt upravljanja pa zagotavlja, da se ribolovni napor v skladu s členom 13(9) Uredbe (ES) št. 1967/2006 ne bo dodatno povečal.
                  
               
                     (7)
                  
                  
                     Navedena plovila so vključena na seznam, ki je bil Komisiji predložen v skladu s členom 13(9) Uredbe (ES) št. 1967/2006.
                  
               
                     (8)
                  
                  
                     Znanstveni, tehnični in gospodarski odbor za ribištvo (v nadaljnjem besedilu: STECF) je na plenarnem zasedanju, ki je potekalo od 22. do 26. marca 2021, ocenil podaljšanje odstopanja, ki ga je zahtevala Hrvaška, in povezani hrvaški načrt upravljanja (4).
                  
               
                     (9)
                  
                  
                     STECF je ugotovil, da načrt upravljanja predstavlja velik napredek v primerjavi s prejšnjim, zlasti kar zadeva izboljšanje selektivnosti in poskuse izvajanja raziskovalnih ocen staleža in referenčnih točk.
                  
               
                     (10)
                  
                  
                     Podaljšanje odstopanja, ki ga je zahtevala Hrvaška, izpolnjuje pogoje iz člena 4(5) ter člena 13(5) in (9) Uredbe (ES) št. 1967/2006.
                  
               
                     (11)
                  
                  
                     Podaljšanje odstopanja, ki ga je zahtevala Hrvaška, se nanaša na omejeno število plovil v primerjavi z velikim območjem porazdelitve celotne nacionalne flote ter predstavlja manj kot 1 % celotne hrvaške flote in manj kot 1 % bruto tonaže celotne nacionalne flote.
                  
               
                     (12)
                  
                  
                     Zaradi posebne morfološke strukture Hrvaške, ki zajema dolgo obalo in številne otoke, ter prostorske porazdelitve ciljnih vrst, ki živijo izključno v nekaterih posebnih območjih in conah obalnega območja v globini manj kot 50 metrov, obstajajo posebne geografske omejitve, ki omejujejo ribolovna območja.
                  
               
                     (13)
                  
                  
                     Glede ribolova girice z obalnima potegalkama „girarica“ in „migavica“ zahtevek zadeva ribolovne dejavnosti plovil s skupno dolžino do vključno 12 metrov in z močjo motorja do vključno 85 kW s pridnenimi vlečnimi mrežami, ki se tradicionalno uporabljajo na s pozejdonko poraslem dnu, v skladu členom 4(5), prvi pododstavek, Uredbe (ES) št. 1967/2006. Poleg tega ribolovna dejavnost, povezana z ribolovom girice, vpliva na približno 4 % območja, poraslega z morsko travo Posidonia oceanica, znotraj območja, za katero velja načrt upravljanja, in na manj kot 3 % dna, poraslega z morsko travo, v teritorialnih vodah Hrvaške v skladu zahtevami iz člena 4(5), prvi pododstavek, točki (ii) in (iii), Uredbe (ES) št. 1967/2006.
                  
               
                     (14)
                  
                  
                     Ribolova ni mogoče izvajati z drugimi orodji, saj imajo samo obalne potegalke potrebne tehnične lastnosti za izvajanje tovrstnega ribolova.
                  
               
                     (15)
                  
                  
                     Poleg tega ribolov ne vpliva bistveno na morsko okolje, saj so obalne potegalke zelo selektivne. Hrvaški načrt upravljanja vsebuje vse relevantne opredelitve zadevnega ribolova in zagotavlja, da se bodo dovoljenja za ribolov izdala le za določenih 71 plovil, ki jim je Hrvaška odobrila ribolov. V zvezi s tem je treba opomniti, da so v skladu s hrvaškim načrtom upravljanja in ministrskim odlokom v Prilogi II k hrvaškemu načrtu upravljanja določena ribolovna območja za obalne potegalke „migavica“, „girarica“ in „oližnica“, medtem ko je obalna potegalka „oližnica“ za ribolov malega gavuna dovoljena samo v opredeljenem območju ribolovne podcone „E4“ in delu podcone „F2“. Poleg tega je uporaba obalnih potegalk prepovedana na območjih, ki so opredeljena kot nacionalni parki in posebni habitati.
                  
               
                     (16)
                  
                  
                     Zadevne ribolovne dejavnosti izpolnjujejo zahteve iz člena 4(1), drugi pododstavek, Uredbe (ES) št. 1967/2006, saj se potegalke vlečejo po vodnem stolpu in se ne dotikajo morskega dna.
                  
               
                     (17)
                  
                  
                     Zahteve iz člena 8(1), točka (h), Uredbe (ES) št. 1967/2006, kot je bil nadomeščen s členom 8(1) in Prilogo IX, del B, oddelek I, k Uredbi (EU) 2019/1241 Evropskega parlamenta in Sveta (5), se ne uporabljajo, saj veljajo za plovila z vlečno mrežo.
                  
               
                     (18)
                  
                  
                     Hrvaška je odobrila odstopanje od najmanjše velikosti mrežnega očesa, določene v členu 9(3) Uredbe (ES) št. 1967/2006, pri uporabi tradicionalne obalne potegalke „oližnica“ za ribolov malega gavuna (Atherina boyeri) na podlagi izpolnitve zahtev iz člena 9(7) navedene uredbe glede na zelo selektivno naravo zadevnega ribolova, njegov zanemarljiv učinek na morsko okolje in dejstvo, da določbe člena 4(5) Uredbe (ES) št. 1967/2006 nanj ne vplivajo.
                  
               
                     (19)
                  
                  
                     Člen 9 Uredbe (ES) št. 1967/2006 je bil črtan z Uredbo (EU) 2019/1241. Vendar se lahko v skladu s Prilogo IX, del B, točka 4, k Uredbi (EU) 2019/1241 odstopanja od najmanjših velikosti mrežnega očesa, odobrena na podlagi člena 9 Uredbe (ES) št. 1967/2006, ki so veljala 14. avgusta 2019, še naprej uporabljajo pod pogojem, da ne vodijo v povečanje ulova nedoraslih organizmov. Podaljšanje odstopanja, ki ga je zahtevala Hrvaška, je v skladu s pogoji iz člena 15(5) Uredbe (ES) št. 1967/2006 in Priloge IX, del B, točka 4, k Uredbi (EU) 2019/1241, saj ne vodi v poslabšanje standardov selektivnosti, kot so veljali 14. avgusta 2019, zlasti v smislu povečanja ulova nedoraslih organizmov, in je namenjeno doseganju ciljev in ciljnih vrednosti iz členov 3 in 4 navedene uredbe.
                  
               
                     (20)
                  
                  
                     Komisija ugotavlja, da Hrvaška v svojem načrtu upravljanja ni odobrila odstopanja od zahtev iz člena 9(3) Uredbe (ES) št. 1967/2006, kot je bil nadomeščen s členom 8(1) in Prilogo IX, del B, točka 4, k Uredbi (EU) 2019/1241, glede uporabe tradicionalnih obalnih potegalk „girarica“ in „migavica“ za ribolov girice (Spicara smaris).
                  
               
                     (21)
                  
                  
                     Zadevne ribolovne dejavnosti se izvajajo 500 metrov od obale in tako ne motijo dejavnosti drugih plovil.
                  
               
                     (22)
                  
                  
                     Hrvaški načrt upravljanja zagotavlja, da so ulovi vrst iz Priloge IX, del A, k Uredbi (EU) 2019/1241 minimalni, saj sta ciljni vrsti mali gavun (Atherina boyeri) in girica (Spicara smaris), ki nista navedeni v Prilogi IX, del A, k Uredbi (EU) 2019/1241.
                  
               
                     (23)
                  
                  
                     Ribolovne dejavnosti so zelo selektivne in niso usmerjene v glavonožce.
                  
               
                     (24)
                  
                  
                     Hrvaški načrt upravljanja vključuje ukrepe za spremljanje ribolovnih dejavnosti v skladu s členom 4(5), peti pododstavek, in členom 13(9), tretji pododstavek, Uredbe (ES) št. 1967/2006.
                  
               
                     (25)
                  
                  
                     Zadevne ribolovne dejavnosti izpolnjujejo zahteve, določene v členu 14 Uredbe Sveta (ES) št. 1224/2009 (6).
                  
               
                     (26)
                  
                  
                     Zahtevana odstopanja bi bilo zato treba podaljšati za dve leti.
                  
               
                     (27)
                  
                  
                     Hrvaška bi morala Komisiji pravočasno poročati v skladu z načrtom spremljanja, določenim v hrvaškem načrtu upravljanja.
                  
               
                     (28)
                  
                  
                     Omejeno trajanje odstopanja bo omogočalo takojšnje sprejetje popravnih ukrepov upravljanja, če bi iz poročila Komisiji izhajalo, da je stanje ohranjenosti lovljenih staležev slabo, obenem pa se bo lahko izboljšala znanstvena podlaga in s tem tudi načrt upravljanja.
                  
               
                     (29)
                  
                  
                     Ker je odstopanje, odobreno z Izvedbeno uredbo Komisije (EU) 2018/1586, prenehalo veljati 26. oktobra 2021, bi bilo treba za zagotovitev pravne kontinuitete to uredbo uporabljati z učinkom od 27. oktobra 2021.
                  
               
                     (30)
                  
                  
                     Zaradi pravne varnosti bi morala ta uredba začeti veljati čim prej.
                  
               
                     (31)
                  
                  
                     Ta uredba ne posega v stališče Komisije glede skladnosti dejavnosti, zajetih s tem odstopanjem, z drugo zakonodajo EU, zlasti Direktivo Sveta 92/43/EGS (7).
                  
               
                     (32)
                  
                  
                     Ukrepi iz te uredbe so v skladu z mnenjem Odbora za ribištvo in ribogojstvo –
                  
               SPREJELA NASLEDNJO UREDBO:
         
            Člen 1
            Odstopanje
            
               1.   Člen 4(1), prvi pododstavek, Uredbe (ES) št. 1967/2006 se v teritorialnih vodah Hrvaške ne uporablja za plovila za ribolov girice (Spicara smaris) z obalnima potegalkama „girarica“ in „migavica“.
            
            
               2.   Člen 13(1), prvi pododstavek, Uredbe (ES) št. 1967/2006 se v teritorialnih vodah Hrvaške ne uporablja za plovila, ki izvajajo ribolov:
               
                           (a)
                        
                        
                           malega gavuna (Atherina boyeri) z obalno potegalko „oližnica“ in
                        
                     
                           (b)
                        
                        
                           girice (Spicara smaris) z obalnima potegalkama „girarica“ in „migavica“.
                        
                     
            
               3.   Obalne potegalke iz odstavkov 1 in 2 se uporabljajo na plovilih, ki:
               
                           (a)
                        
                        
                           imajo registrsko številko, določeno v hrvaškem načrtu upravljanja, ki ga je sprejela Hrvaška;
                        
                     
                           (b)
                        
                        
                           so v tej vrsti ribištva izkazano prisotna več kot pet let in ne pomenijo nikakršnega dodatnega povečanja ribolovnega napora ter
                        
                     
                           (c)
                        
                        
                           imajo dovoljenje za ribolov in izvajajo hrvaški načrt upravljanja v skladu s členom 19(2) Uredbe (ES) št. 1967/2006.
                        
                     
         
         
            Člen 2
            Načrt spremljanja in poročilo
            Hrvaška Komisiji do 26. oktobra 2023 predloži poročilo, ki ga pripravi v skladu z načrtom spremljanja, določenim v hrvaškem načrtu upravljanja iz člena 1(3), točka (c).
         
         
            Člen 3
            Začetek veljavnosti
            Ta uredba začne veljati dan po objavi v Uradnem listu Evropske unije.
            Uporablja se od 27. oktobra 2021 do 26. oktobra 2023.
         
         
            Ta uredba je v celoti zavezujoča in se neposredno uporablja v državah članicah v skladu s Pogodbama.
            V Bruslju, 5. oktobra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 409, 30.12.2006, str. 11.
         
            (2)  Izvedbena uredba Komisije (EU) 2018/1586 z dne 22. oktobra 2018 o uvedbi odstopanja od Uredbe Sveta (ES) št. 1967/2006 glede najmanjše oddaljenosti od obale, najmanjše morske globine in prepovedi ribolova nad zaščitenimi habitati za obalne potegalke, ki lovijo v teritorialnih vodah Hrvaške (UL L 264, 23.10.2018, str. 16).
         
            (3)  „Pravilnik o obavljanju gospodarskog ribolova na moru obalnim mrežama potegačama“, UL 30/18 ter spremembe 49/18, 78/18, 54/19, 27/21 in 100/21.
         
            (4)  Znanstveni, tehnični in gospodarski odbor za ribištvo (STECF) – poročilo s 66. plenarnega zasedanja (PLEN-21-01). EUR 28359 EN, Urad za publikacije Evropske unije, Luxembourg, 2021, na voljo na naslovu: https://stecf.jrc.ec.europa.eu/reports/plenary/-/asset_publisher/oS6k/document/id/2851300.
         
            (5)  Uredba (EU) 2019/1241 Evropskega parlamenta in Sveta z dne 20. junija 2019 o ohranjanju ribolovnih virov in varstvu morskih ekosistemov s tehničnimi ukrepi, o spremembi uredb Sveta (ES) št. 1967/2006, (ES) št. 1224/2009 ter uredb (EU) št. 1380/2013, (EU) 2016/1139, (EU) 2018/973, (EU) 2019/472 in (EU) 2019/1022 Evropskega parlamenta in Sveta ter o razveljavitvi uredb Sveta (ES) št. 894/97, (ES) št. 850/98, (ES) št. 2549/2000, (ES) št. 254/2002, (ES) št. 812/2004 in (ES) št. 2187/2005 (UL L 198, 25.7.2019, str. 105).
         
            (6)  Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).
         
            (7)  Direktiva Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (UL L 206, 22.7.1992, str. 7).